作者:白居易
標題:因夢有悟
內容:交友淪歿盡，悠悠勞夢思。平生所厚者，昨夜夢見之。夢中幾許事，枕上無多時。款曲數杯酒，從容一局棋。初見韋尚書，金紫何輝輝。中遇李侍郎，笑言甚怡怡。終為崔常侍，意色苦依依。一夕三改變，夢心不驚疑。此事人盡怪，此理誰得知。我粗知此理，聞於竺幹師。識行妄分別，智隱迷是非。若轉識為智，菩提其庶幾。